জ্যোতিপ্ৰসাদৰ জন্মস্থলী তামোলবাৰীৰ পৰা যাদৱ গগৈ,১৬ জানুৱাৰীঃ মহাপুৰুষ শ্ৰীমন্ত শংকৰদেৱ, মাধৱদেৱ,গোপালদেৱ,অনিৰুদ্ধদেৱৰ পৰৱৰ্তী অসম আৰু অসমীয়া জাতীয় জীৱনৰ ধ্ৰুৱ তৰা স্বৰূপ তথা কলা,সাহিত্য, সংস্কৃতিৰ ক্ষেত্ৰখনলৈ নৱজাগৰণৰ ধাৰা সৃষ্টি কৰিবলৈ অহোপুৰুষাৰ্থ কৰাসকলৰ মহান মনীষী সকলৰ ভিতৰৰ অন্যতম ক্ষনজনমা মহানপুৰুষ ৰূপকোঁৱৰ জ্যোতিপ্ৰসাদ আগৰৱালা।
জ্যোতিপ্ৰসাদ আগৰৱালাৰ জন্ম উজনি অসমৰ অন্যতম গুৰুত্বপূৰ্ণ চহৰ,ইতিহাসৰ পৃষ্ঠাত বিশেষভাবে লিপিবদ্ধ হৈ থকা ডিব্ৰুগড়ৰ জিলা পূব ৰাজহ চক্ৰ অধীনৰ বৃহত্তৰ মদাৰখাত মৌজাৰ কেঁচা সোণৰ গোন্ধই মলমলাই থকা তামোলবাৰী চাহ বাগিচাৰ সেউজীয়া পৰিবেষ্টিত পৰিৱেশৰ মাজত।
জ্যোতিপ্ৰসাদ আগৰৱালাৰ একান্ত ভক্ত, তথা জ্যোতিপ্ৰসাদ আগৰৱালাৰ অমূল্য সৃষ্টিৰাজিক বিশ্বদৰবাৰত প্ৰতিষ্ঠা কৰিবলৈ ওৰেটো জীৱন অহোপুৰুষাৰ্থ কৰা,বিশিষ্ট সাহিত্যিক,অনুবাদক দেৱীপ্ৰসাদ বাগৰডিয়াই তামোলবাৰীক এক বিশেষ মৰ্যদা প্ৰদান কৰি সংৰক্ষণ আৰু সংবৰ্ধনৰ উদ্দেশ্য নিজাববীয়াকৈ পদক্ষেপ,আঁচনি গ্ৰহণ কৰিলে।ফলশ্ৰুতিত জ্যোতিপ্ৰসাদ আগৰৱালাৰ জীৱিত তিনি কন্যা,অসম সাহিত্য সভাৰ প্ৰাক্তন সভাপতি, পণ্ডিত ডঃ নগেন শইকীয়াকে প্ৰমুখ্যে কৰি বিশিষ্ট ব্যক্তি সকলৰ প্ৰচেষ্টাত তামোলবাৰীৰ ৰূপকোঁৱৰৰ বাসগৃহতোক"জ্যোতি তীৰ্থ"হিচাপে গঢ়ি তুলিবলৈ আঁচনি প্ৰস্তুত কৰি উলিয়ালে।
আঁচনি অনুসৰিয়েই এইগৰাকী অসমৰ কলা সংস্কৃতিক ভাল পোৱা ব্যক্তি দেৱীপ্ৰসাদ বাগ্ৰৰ্ডিয়াই নিজাববীয়া প্ৰচেষ্টাত অগ্ৰসৰ হয়।বৰ্তমান বাগান কৰ্তৃপক্ষই তেখেতৰ কামত পূৰ্ণ সহযোগিতা আগবঢ়াই ২০১৯ চনৰ ১৭ জুন তাৰিখে জ্যোতিপ্ৰসাদ আগৰৱালা জন্ম দিনতে এটি আৱক্ষ মূৰ্ত্তি শুভ উদ্বোধন কৰিবলৈ অসমৰ মুখ্যমন্ত্ৰী সৰ্বানন্দ সোনোৱালক নিমন্ত্ৰণ কৰে আৰু বহু ৰাইজৰ উপস্থিতিত উন্মোচন কৰে।মুখ্যমন্ত্ৰী সৰ্বানন্দ সোনোৱালে জ্যোতিপ্ৰসাদ আগৰৱালাৰ প্ৰতিমূৰ্তি উন্মোচন কৰি তামোলবাৰীৰ ৰূপকোঁৱৰৰ বাসগৃহটো সংৰক্ষণ আৰু সংবৰ্ধনৰ বাবে ৰাজ্য চৰকাৰে সৰ্বতো প্ৰকাৰে সহায় সহযোগ কৰা লগতে জ্যোতিতীৰ্থ তেই মাজুলীত স্থাপন হোৱা অসম সাংস্কৃতিক বিশ্ববিদ্যালয়ৰ এটি শাখা খোলাৰো ব্যৱস্থা কৰা হব বুলি মুকলিকৈ ৰাজহুৱা সভাত ঘোষনা কৰিছিল।
আজি এইগৰাকী মহান শিল্পীৰ প্ৰতিমূৰ্তি উদ্বোধন আৰু মুখ্যমন্ত্ৰীযে কৰা ঘোষণা দুবছৰ হোৱাৰ পাছতো কিন্তু তেখেতৰ ঘোষণা ঘোষণা হৈয়ে ৰল।কাৰণ এটাই ,ধনৰ অভাৱত জ্যোতি তীৰ্থ কাম কাজৰ গতি অতি লেহেমীয়া হৈ পৰিছে।বৰ্তমান দেৱী প্ৰসাদ বাগ্ৰডিয়া আৰু বাগান কৰ্তৃপক্ষই নিজা প্ৰচেষ্টাত যিমান পাৰে পুৰনিৰ্মানৰ বাবে কৰিছে যদিও জিলা প্ৰশাসন,বন বিভাগ,তথা স্থানীয় সমষ্টিৰ বিধায়ক ঋতুপৰ্ণ বৰুৱাই গৃহটো নিৰ্মাণৰ বাবে প্ৰয়োজন হোৱা কাঠ যোগান ধৰিব নোৱাৰিলে,,যাৰ বাবে তেখেতসকলে লোহাৰৰ ব্যৱস্থা কৰিবলৈ বাধ্য হয়।বৰ্তমান কামৰ গতি যি ধৰনে হব লাগিছিল সেইধৰণে হৈ উঠা নাই কাৰণ প্ৰয়োজন হোৱা ধনৰ পৰিমাণৰ ব্যৱস্থা কৰিব নোৱাৰাটো।তৎস্বত্বেও এইগৰাকী অসমীয়া কলা,সাহিত্য, সংস্কৃতিক ভাল পোৱা ব্যক্তিয়ে নিজা ধন খৰছ কৰি কাম আগবঢ়াই নিছে যদিও কামৰ গতিযে মাজে সময়ে স্তিমিত হৈ পৰে।
অসমৰ কলা সংস্কৃতিকে ধৰি সকলো ক্ষেত্ৰতে উন্নতি আৰু উন্নয়নৰ বাবে অসম চৰকাৰ তথা অসমৰ মুখ্যমন্ত্ৰী সৰ্বানন্দ সোনোৱালে প্ৰতিটো অনুষ্ঠানত নিজৰ ভাষণত উল্লেখ কৰি সকলোৱে দৃষ্টি আকৰ্ষণ কৰিছে যদিও মুখ্যমন্ত্ৰী নিজ জিলাত অৱস্থিত ৰূপকোঁৱৰ জ্যোতিপ্ৰসাদ আগৰৱালাৰ তামোলবাৰী জন্ম গৃহটো সংৰক্ষণ আৰু সংবৰ্ধনৰ বাবে যি ব্যৱস্থা কৰাৰ প্ৰতিশ্ৰুতি প্ৰদান কৰিছিল সেইয়া প্ৰতিশ্ৰুতিয়েই হৈ থকাটো সচাই লজ্জাজনক হিচাপে বিবেচিত হৈছে।এতিয়া প্ৰশ্ন ৰজাঘৰীয়াই ইমান দিনে ৰূপকোঁৱৰৰ জন্ম গৃহটো সংৰক্ষণ কৰিবলৈ কোনো ধৰণৰ পদক্ষেপ গ্ৰহণ নকৰিলে।কিন্ত্ত ব্যক্তিগত প্ৰচেষ্টাত সেই কামটো হৈ উঠিবলৈ লোৱাৰ পিছতো কিয় ঘোষণা কৰা অনুসৰি ক্ষিপ্ৰতাৰে কামবোৰ আগবঢ়াই লৈ যাবলৈ চেষ্টা কৰা নাই।
মুখ্যমন্ত্ৰী য়ে কৰা ৰাজহুৱা ঘোষণা জ্যোতি তীৰ্থক এক সংৰক্ষণ আৰু সংবৰ্ধনৰ ক্ষেত্ৰ হিচাপে গঢ়ি তোলাৰ লগতে অসম সাংস্কৃতিক বিশ্ববিদ্যালয়ৰ শাখা স্থাপন কৰি জ্যোতিপ্ৰসাদ আগৰৱালাক অধ্যয়ন, মটক,চাহ জনগোষ্ঠীকে ধৰি বিভিন্ন জাতি জনগোষ্ঠীৰ কলা,সংস্কৃতিৰ সম্ভাৰ সমূহে সংৰক্ষণ, গৱেষণা, অধ্যয়নৰ বাবে কেতিয়া ব্যৱস্থা কৰিব সেইটো এতিয়া লাখ টকীয়া প্ৰশ্ন হিচাপে পৰিগণিত হৈছে।স্থানীয় ৰাইজে ক্ষোভ প্ৰকাশ কৰিছে মুখ্যমন্ত্ৰী সৰ্বানন্দ সোনোৱালে ৰাজহুৱা সভাত দিয়া প্ৰতিশ্ৰুতি পুৰণ নকৰাৰ বাবে।একালৰ জ্যোতিপ্ৰসাদ আগৰৱালাৰ শেষৰ সময়ছোৱাৰ সংগী মদাৰখাতৰ হাবিচুক গাঁওৰ নিবাসী,বৰ্তমান চাৰি কুৰি ছটা বসন্ত অতিক্ৰম কৰা থুল কোঁৱৰে অসম চৰকাৰ তথা মুখ্যমন্ত্ৰী সৰ্বানন্দ সোনোৱালক ৰূপকোঁৱৰ জ্যোতিপ্ৰসাদ আগৰৱালাৰ জন্ম গৃহটো সংৰক্ষণ কৰি প্ৰস্তাৱিত জ্যোতি তীৰ্থক বিশ্বৰ এক ঐতিহাসিক স্থান আৰু কলা সংস্কৃতিৰ গৱেষণা কেন্দ্ৰ হিচাপে গঢ়ি তোলাৰ বাবে উপযুক্ত ব্যৱস্থা গ্ৰহণ কৰিবলৈ অনুৰোধ জনাইছে।তদুপৰি অসম সাংস্কৃতিক বিশ্ববিদ্যালয়ৰ এটি শাখা খুলি উজনি অসমৰ লোক কলা,সংস্কৃতিবোৰক সংৰক্ষণ, সংবৰ্ধন,অধ্যয়ন আৰু গৱেষণাৰ কেন্দ্ৰ হিচাপে গঢ়ি তুলিবলৈ অনুৰোধ জনাইছে।স্থানীয় বিধায়ক ঋতুপৰ্ণ বৰুৱা, মুখ্যমন্ত্ৰী সৰ্বানন্দ সোণোৱালে নিজ গৃহ জিলাত অৱস্থিত অসমৰ নৱজাগৰণৰ অন্যতম প্ৰধান খনিকৰ ৰূপকোঁৱৰ জ্যোতিপ্ৰসাদ আগৰৱালাৰ জন্ম ঠাই তামোলবাৰীৰ জ্যোতি তীৰ্থক সাকাৰ ৰূপ দিয়া ক্ষেত্ৰত দেৱীপ্ৰসাদ বাগৰডিয়া লগতে বাগান কৰ্তৃপক্ষক উপযুক্ত অৰ্থ সাহায্য তথা সহযোগিতা আগবঢ়াই এক গুৰুত্বপূৰ্ণ কাম সম্পাদন কৰা বাবে অনুৰোধ জনোৱা লগতে শীঘ্ৰে জ্যোতি তীৰ্থ ক এক কলা সংস্কৃতিৰ চর্চা প্ৰাণ কেন্দ্ৰ হিচাপে গঢ়ি তোলাৰ বাবে আহ্বান জনাইছে।
